Midagi pole muutunud minu suhtumises metsa kui sõbrasse, pigem on armastus süvenenud ja teadmisi juurde tulnud. Kõige aukartustäratavamad paigad on seotud vanade metsadega, kuhu  inimene pole vahele sekkunud ning kus leidub nii surnud ja kõdunevaid puid kui ka nende asemele kasvavaid noori. Vaheldusrikas ja erinevas vanuses mets pakub rikkalikke elupaiku paljudele liikidele, alates taimedest, seentest, samblikest ja lõpetades putukate, lindude või loomadega. Metsaelustik on nii rikas, et selle tundmaõppimiseks jääb inimelust väheks. Seepärast püüan haarata niipalju, kui võimalik ja oma avastamisrõõmu ka siin metsajuttudes jagada.